Wint̾ kalt· din gewalt
Wint̾ kalt· din gewalt·
důt mit rifē vn geſtalt
ang̾ ǒwē heidē bꝛeit·
ſneweſ twang· machet kranc·
klein̾ vogelī ſvͤzen ſanc·
deſt nahtegal v̾zeit·
glanze varwe ſint v̾ſwūdē·
mit dē meige húre entwarf·
blv̊mē blůt· ſchoͤne vn̄  gv̊t·
des wirt māig h̾ze vnfrůt
diſ kūt vō dē windē ſcharf·

Wie dú zit trurē git·
wie dú heide ī iam̾ lit·
doch iſt lieblich troſt dar an·
wibeſ gvnſt· ſoꝛgē bꝛvnſt·
loͤſchet mit d̾ mīne kvnſt·
ſwē ir gvͤte froͤide gan·
wib ſol mā fúr blv̊mē ſchowē·
wibē dienē hoͤhet mv̊t·
mīnē wā liebē kan·
mā dē wibe wib de man·
diſt d̾ w̾lte hoͤhſte gůt·

Wiblich zuht· ſender ſvht·
git vō mānes h̾zen fluht·
wol dē mā der ſchǒwē mag·
eī wib gv̊t· wol behv̊t·
treit ſim ſtetē holdē můt·
d̾ ſi vꝛo naht vn tag·
wart ie beſſer ǒgenweide·
dāne ein reine ſchoͤne wib·
endelich· ſvnd̾ wich
aller wūne iſt vberrich
wibes name vn̄ wibes lib·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse